b'\n_START_ARTICLE_\nGeorgas Reinholdas fon Lyvenas\n_START_PARAGRAPH_\nGeorgas Reinholdas fon Lyvenas (vok. Georg Reinhold von Lieven, rus. \xd0\xae\xcc\x81\xd1\x80\xd0\xb8\xd0\xb9 \xd0\x93\xd1\x80\xd0\xb8\xd0\xb3\xd0\xbe\xcc\x81\xd1\x80\xd1\x8c\xd0\xb5\xd0\xb2\xd0\xb8\xd1\x87 \xd1\x84\xd0\xbe\xd0\xbd \xd0\x9b\xd0\xb8\xcc\x81\xd0\xb2\xd0\xb5\xd0\xbd; 1696\xc2\xa0m. rugs\xc4\x97jo 10 d.\xc2\xa0\xe2\x80\x93 1763\xc2\xa0m. kovo 15 d. Karksi dvare, Lifliandijos gubernija, Rusijos imperija)\xc2\xa0\xe2\x80\x93 Rusijos imperijos kariuomen\xc4\x97s generolas, Trak\xc5\xb3 vaivadijos ir Lifliandijos gubernijos dvarininkas. Baronas.\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Livonijos bajor\xc5\xb3, t\xc4\x97vas Gothardas Ernstas fon Lyvenas tarnavo karininku Danijos karalyst\xc4\x97s kariuomen\xc4\x97je. Brolis Matias Eberhardas fon Lyvenas taip pat tapo kari\xc5\xa1kiu, Rusijos imperijos kariuomen\xc4\x97s generolu leitenantu. 1717 m. ir Reinholdas fon Lyvenas stojo Rusijos imperijos kariuomen\xc4\x97s tarnybon, po dvej\xc5\xb3 met\xc5\xb3 jam suteiktas paporu\xc4\x8dikio, o 1724 m. \xe2\x80\x93 kapitono laipsnis. Nuo 1727 m. papulkininkiu tarnavo generolo adjutanto pareigose. V\xc4\x97liau per\xc4\x97jo \xc4\xaf kavalerij\xc4\x85, 1731 m. jam buvo suteiktas Ingermanlandijos drag\xc5\xabn\xc5\xb3 rotmistro laipsnis, 1734 m. tapo kavalerijos pulkininku. Nuo 1735 m. \xe2\x80\x93 kavalerijos gvardijos premjermajoras, nuo 1737 m. \xe2\x80\x93 generolas majoras. _NEWLINE_1735\xe2\x80\x931739 m. Rusijos\xe2\x80\x93Turkijos ir 1741\xe2\x80\x931743 m. Rusijos\xe2\x80\x93\xc5\xa0vedijos kar\xc5\xb3 dalyvis. 1744\xe2\x80\x931746 m. gyd\xc4\x97si u\xc5\xbesienyje, gr\xc4\xaf\xc5\xbeus buvo pakeltas \xc4\xaf generolus leitenantus. 1748\xe2\x80\x931749 m. dalyvavo kariniame \xc5\xbeygyje \xc4\xaf Vokietij\xc4\x85, vadovavo korpusui. 1755 m. tapo generolu an\xc5\xa1efu. 1756\xe2\x80\x931763 m. dalyvavo Septyneri\xc5\xb3 met\xc5\xb3 kare, kautyn\xc4\x97se prie Gros Jegersdorfo buvo su\xc5\xbeeistas. 1763 m. suteiktas generolo feldmar\xc5\xa1alo laipsnis ir i\xc5\xa1leistas dimisijon._NEWLINE_Buvo dukart ved\xc4\x99s: pirmoji \xc5\xbemona Anna Skoropaczka mir\xc4\x97 vedyb\xc5\xb3 (1740) metais; 1743 m. apsived\xc4\x97 su Elisabete fon Manteuffel. 1740\xe2\x80\x931746 m. buvo Sankt Peterburgo evangelik\xc5\xb3 \xc5\xa0v.Onos ba\xc5\xbeny\xc4\x8dios patronu (glob\xc4\x97ju)._NEWLINE_1742 m. paveld\xc4\x97jimo keliu \xc4\xafgijo Geltonpam\xc5\xab\xc5\xa1io dvar\xc4\x85 (dabar Vilei\xc5\xa1iai prie Salo\xc4\x8di\xc5\xb3), 1760\xe2\x80\x931761 m. vald\xc4\x97 Raudonpam\xc5\xab\xc5\xa1\xc4\x99. 1747 m. nusipirko Karksi dvar\xc4\x85 (dab. Estijoje), kur praleido paskutinias gyvenimo dienas.'